b'\n_START_ARTICLE_\nRevolu\xc8\x9bia de la 1848 din \xc8\x9aara Rom\xc3\xa2neasc\xc4\x83\n_START_SECTION_\nOrigini\n_START_PARAGRAPH_\nCele dou\xc4\x83 principate dun\xc4\x83rene, Valahia \xc8\x99i Moldova, au ajuns sub supraveghere ruseasc\xc4\x83 spre sf\xc3\xa2r\xc8\x99itul R\xc4\x83zboiului Ruso-Turc din 1828\xe2\x80\x931829, fiind ulterior administrate pe baza unor documente comune, cunoscute ca Regulamentul Organic. Dup\xc4\x83 o perioad\xc4\x83 de ocupa\xc8\x9bie militar\xc4\x83 ruseasc\xc4\x83, Valahia s-a \xc3\xaentors la suzeranitatea otoman\xc4\x83, dar supravegherea ruseasc\xc4\x83 a fost men\xc8\x9binut\xc4\x83, iar tronul i-a fost acordat lui Alexandru II Ghica \xc3\xaen 1834\xe2\x80\x94aceast\xc4\x83 m\xc4\x83sur\xc4\x83 a fost controversat\xc4\x83 de la \xc3\xaenceput, av\xc3\xa2nd \xc3\xaen vedere c\xc4\x83, \xc3\xaen ciuda prevederilor populare ale Conven\xc8\x9biei de la Akkerman, Ghica a fost numit de Rusia \xc8\x99i otomani, \xc3\xaen loc s\xc4\x83 fie ales de Sfatul boieresc. \xc3\x8en consecin\xc8\x9b\xc4\x83, principele s-a confruntat cu opozi\xc8\x9bie din ambele p\xc4\x83r\xc8\x9bi ale spectrului politic, \xc3\xaencerc\xc3\xa2nd de asemenea s\xc4\x83 st\xc4\x83p\xc3\xa2neasc\xc4\x83 nemul\xc8\x9bumirea \xc8\x9b\xc4\x83r\xc4\x83nimii prin elaborarea de legi \xc3\xaempotriva abuzului proprietarilor de stat. Prima mi\xc8\x99care liberal\xc4\x83, care s-a inspirat de la Revolu\xc8\x9bia Francez\xc4\x83 \xc8\x99i avea scopul declarat de \xc3\xaencurajare a culturii, a fost Societatea Filarmonic\xc4\x83, \xc3\xaenfiin\xc8\x9bat\xc4\x83 \xc3\xaen 1833._NEWLINE_Ostilitatea fa\xc8\x9b\xc4\x83 de politicile ruse\xc8\x99ti a erupt mai t\xc3\xa2rziu \xc3\xaen 1834, c\xc3\xa2nd Rusia a cerut ca un Articol adi\xc8\x9bional s\xc4\x83 fie ata\xc8\x99at la Regulament, mai ales c\xc4\x83 acest din urm\xc4\x83 document era revizuit de Poart\xc4\x83. Prin articolul propus se c\xc4\x83uta a preveni modificarea Regulamentului de c\xc4\x83tre Sfaturile Boiere\xc8\x99ti f\xc4\x83r\xc4\x83 consim\xc8\x9b\xc4\x83m\xc3\xa2ntul ambelor puteri protectoare. Aceasta mi\xc8\x99care s-a \xc3\xaent\xc3\xa2lnit cu opozi\xc8\x9bia solid\xc4\x83 a majorit\xc4\x83\xc8\x9bii deputa\xc8\x9bilor \xc8\x9a\xc4\x83rii Rom\xc3\xa2ne\xc8\x99ti, printre ei fiind radicalul Ioan C\xc3\xa2mpineanu; \xc3\xaen 1838, proiectul a fost cu toate acestea aprobat, c\xc3\xa2nd a primit sus\xc8\x9binere explicit\xc4\x83 din partea sultanului Abd\xc3\xbclmecid I \xc8\x99i a principelui Ghica._NEWLINE_C\xc3\xa2mpineanu, care a propus o constitu\xc8\x9bie reformatoare pentru a \xc3\xaenlocuit complet Regulamentul, a fost trimis \xc3\xaen exil, dar a r\xc4\x83mas o influen\xc8\x9b\xc4\x83 pentru genera\xc8\x9bia t\xc3\xa2n\xc4\x83r\xc4\x83 de activi\xc8\x99ti, valahi \xc8\x99i moldoveni. Ultimul grup, care cuprindea mul\xc8\x9bi boieri tineri care au studiat \xc3\xaen Fran\xc8\x9ba, s-au inspirat de asemenea direct din societ\xc4\x83\xc8\x9bi reformatoare sau cu mentalitate revolu\xc8\x9bionar\xc4\x83 precum Carbonari (\xc8\x99i chiar prin Teodor Diamant de la socialismul utopic). A fost aceast\xc4\x83 fac\xc8\x9biune care prima va publica cerin\xc8\x9bele pentru independen\xc8\x9b\xc4\x83 na\xc8\x9bional\xc4\x83 \xc8\x99i unirea moldo-valah\xc4\x83, pe le-a inclus \xc3\xaentr-o agend\xc4\x83 mai larg\xc4\x83 de reforme politice \xc8\x99i solidaritate european\xc4\x83. Societatea Studen\xc8\x9bilor Rom\xc3\xa2ni a fost fondat\xc4\x83 \xc3\xaen 1846, av\xc3\xa2ndu-l pe poetul francez Alphonse de Lamartine ca pre\xc8\x99edinte de onoare.\n_START_SECTION_\nEvenimentele pre-revolu\xc8\x9bionare \xc8\x99i declan\xc8\x99area\n_START_PARAGRAPH_\n\xc3\x8en octombrie 1840, prima societate secret\xc4\x83 specific revolu\xc8\x9bionar\xc4\x83 a perioadei a fost reprimat\xc4\x83 de domnitorul Alexandru D. Ghica. Printre cei aresta\xc8\x9bi \xc8\x99i \xc8\x9binu\xc8\x9bi \xc3\xaen deten\xc8\x9bie au fost boierul de rang \xc3\xaenalt Mitic\xc4\x83 Filipescu, t\xc3\xa2n\xc4\x83rul radical Nicolae B\xc4\x83lcescu \xc8\x99i mult mai v\xc3\xa2rstnicul Dimitrie Macedonski, care a luat parte la revolu\xc8\x9bia din 1821._NEWLINE_Noul domnitor, Gheorghe Bibescu, l-a eliberat pe B\xc4\x83lcescu \xc8\x99i pe al\xc8\x9bi participan\xc8\x9bi la complotul din 1843; la scurt timp dup\xc4\x83, ace\xc8\x99tia au devenit implica\xc8\x9bi \xc3\xaen fondarea unei noi societ\xc4\x83\xc8\x9bi secrete de inspira\xc8\x9bie masonic\xc4\x83, cunoscut\xc4\x83 ca Fr\xc4\x83\xc8\x9bia, care a servit ca factor central \xc3\xaen revolu\xc8\x9bie. Ini\xc8\x9bial, nucleul Fr\xc4\x83\xc8\x9biei era format din B\xc4\x83lcescu, Ion Ghica, Alexandru G. Golescu \xc8\x99i generalul Christian Tell; \xc3\xaen prim\xc4\x83vara lui 1848, din conducere mai f\xc4\x83ceau parte Dimitrie \xc8\x99i Ion Br\xc4\x83tianu, Constantin B\xc4\x83lcescu, \xc8\x98tefan \xc8\x99i Nicolae Golescu, Gheorghe Magheru, C. A. Rosetti, Ion Heliade R\xc4\x83dulescu \xc8\x99i Ioan Voinescu II. A avut succes \xc3\xaen special la Bucure\xc8\x99ti, unde a ajuns p\xc3\xa2n\xc4\x83 la clasa de mijloc \xc8\x99i a p\xc4\x83strat o fa\xc8\x9bad\xc4\x83 legal\xc4\x83 ca So\xc8\x9bietatea Literar\xc4\x83, ale c\xc4\x83rei adun\xc4\x83ri erau frecventate de moldovenii Vasile Alecsandri, Mihail Kog\xc4\x83lniceanu \xc8\x99i Costache Negruzzi, precum \xc8\x99i de subiectul din Imperiul Austriac Constantin Daniel Rosenthal. \xc3\xaen timpul primelor luni ale lui 1848, studen\xc8\x9bii rom\xc3\xa2ni de la Universitatea din Paris, inclusiv fra\xc8\x9bii Br\xc4\x83tianu, au fost martori \xc8\x99i, \xc3\xaen unele cazuri, au luate parte la revolu\xc8\x9bia francez\xc4\x83 republican\xc4\x83 din acel an._NEWLINE_Rebeliunea a izbucnit \xc3\xaen iunie 1848, dup\xc4\x83 ce membrii Fr\xc4\x83\xc8\x9biei au ajuns s\xc4\x83 adopte un proiect \xc3\xaen leg\xc4\x83tur\xc4\x83 cu promisiunea de reform\xc4\x83 agrar\xc4\x83. Aceast\xc4\x83 rezolu\xc8\x9bie, care ini\xc8\x9bial a cauzat disensiune, a trecut \xc3\xaen programul revolu\xc8\x9bionar \xc3\xaen urma presiunilor lui Nicolae B\xc4\x83lcescu \xc8\x99i a sus\xc8\x9bin\xc4\x83torilor s\xc4\x83i. Documentul \xc3\xaensu\xc8\x99i, destinat s\xc4\x83 fie citit ca proclama\xc8\x9bie, a fost cel mai probabil redactat de Heliade R\xc4\x83dulescu, iar B\xc4\x83lcescu \xc3\xaensu\xc8\x99i a fost posibil responsabil pentru cele mai multe din ideile sale. A cerut, printre altele, independen\xc8\x9b\xc4\x83 na\xc8\x9bional\xc4\x83, drepturi civile \xc8\x99i egalitate, impozitare universal\xc4\x83, o Adunare mai larg\xc4\x83, guvern responsabil, un mandat de cinci pentru principi \xc8\x99i alegerea acestora de c\xc4\x83tre Adunare, libertatea presei \xc8\x99i descentralizare._NEWLINE_Ini\xc8\x9bial, gruparea revolu\xc8\x9bionar\xc4\x83 inten\xc8\x9biona s\xc4\x83 preia diferite baze militare \xc8\x99i \xc8\x9aara Rom\xc3\xa2neasc\xc4\x83 \xc8\x99i pl\xc4\x83nuia s\xc4\x83 organizeze \xc3\xaen mod simultan adun\xc4\x83ri publice la Bucure\xc8\x99ti, R\xc3\xa2mnicu V\xc3\xa2lcea, Ploie\xc8\x99ti, jude\xc8\x9bul Romana\xc8\x9bi \xc8\x99i Islaz. Pe 21 iunie 1848, Heliade R\xc4\x83dulescu \xc8\x99i Tell erau prezen\xc8\x9bi la Islaz, unde, \xc3\xaempreun\xc4\x83 cu preotul ortodox \xc8\x98apc\xc4\x83 din Celei, au descoperit programul revolu\xc8\x9bionar unei mul\xc8\x9bimi care \xc3\xaei aplaudau (vezi Proclama\xc8\x9bia de la Islaz). Un nou guvern a fost format pe loc, din el f\xc4\x83c\xc3\xa2nd parte Tell, Heliade R\xc4\x83dulescu, \xc8\x98tefan Golescu, \xc8\x98apc\xc4\x83 \xc8\x99i Nicolae Ple\xc8\x99oianu\xe2\x80\x94ace\xc8\x99tia au scris un apel c\xc4\x83tre principele Bibescu, prin care \xc3\xaei cereau s\xc4\x83 recunoasc\xc4\x83 programul ca germen al unei constitu\xc8\x9bii._NEWLINE_Executivul revolu\xc8\x9bionar a l\xc4\x83sat Islazul sub conducerea adun\xc4\x83rii solda\xc8\x9bilor \xc8\x99i a altora, \xc8\x99i, dup\xc4\x83 ce au trecut prin Caracal, au intrat \xc3\xaen mod triumf\xc4\x83tor \xc3\xaen Craiova f\xc4\x83r\xc4\x83 a se confrunta cu rezisten\xc8\x9b\xc4\x83 din partea for\xc8\x9belor locale. Potrivit unui calcul, adunarea a cuprins nu mai pu\xc8\x9bin de 150.000 de civili \xc3\xaenarma\xc8\x9bi. Aceste evenimente desf\xc4\x83\xc8\x99ur\xc3\xa2ndu-se \xc3\xaen mod deschis, Bibescu a fost \xc3\xaempu\xc8\x99cat la Bucure\xc8\x99ti de Alexandru sau Iancu Paleologu (tat\xc4\x83l diplomatului francez Maurice Pal\xc3\xa9ologue) \xc8\x99i co-conspiratorii acestuia, ale c\xc4\x83ror gloan\xc8\x9be au reu\xc8\x99it doar s\xc4\x83 strice unul din epole\xc8\x9bii principelui. \xc3\x8en timpul urm\xc4\x83toarelor ore, for\xc8\x9bele poli\xc8\x9biene\xc8\x99ti a \xc3\xaencercat s\xc4\x83 reprime Fr\xc4\x83\xc8\x9bia, arest\xc3\xa2ndu-l pe Rosetti \xc8\x99i \xc3\xaenc\xc4\x83 c\xc3\xa2\xc8\x9biva membri, dar nu a putut s\xc4\x83-i captureze pe cei mai mul\xc8\x9bi dintre ei.\n_START_SECTION_\nCrearea\n_START_PARAGRAPH_\nPe 23 iunie diminea\xc8\x9ba, Bibescu a \xc3\xaencercat s\xc4\x83 reob\xc8\x9bin\xc4\x83 loialitate for\xc8\x9belor de mili\xc8\x9bie printr-un ordin de a face un jur\xc4\x83m\xc3\xa2nt re\xc3\xaennoit de credin\xc8\x9b\xc4\x83\xe2\x80\x94ofi\xc8\x9berii au fost de acord s\xc4\x83 o fac\xc4\x83, dar au ad\xc4\x83ugat c\xc4\x83 sub nici o circumstan\xc8\x9b\xc4\x83 nu vor fi de acord s\xc4\x83 verse s\xc3\xa2ngele rom\xc3\xa2nilor. Dup\xc4\x83-amiaz\xc4\x83, popula\xc8\x9bia Bucure\xc8\x99tiului, sim\xc8\x9bindu-se \xc3\xaencurajat\xc4\x83 de aceast\xc4\x83 evolu\xc8\x9bie, s-a adunat pe str\xc4\x83zi; \xc3\xaen jurul orei patru, clopotele de pe Dealul Mitropoliei au \xc3\xaenceput s\xc4\x83 sune alarma. Au avut loc citiri publice ale Proclama\xc8\x9biei de la Islaz, iar tricolorul rom\xc3\xa2nesc a fost defilat \xc3\xaen lung \xc8\x99i-n lat \xc3\xaen ora\xc8\x99. La ora zece seara, Bibescu a cedat presiunilor, a semnat noua constitu\xc8\x9bie \xc8\x99i a fost de acord s\xc4\x83 sus\xc8\x9bin\xc4\x83 guvernul provizoriu impus de Fr\xc4\x83\xc8\x9bia. Acest fapt a destabilizat efectiv Regulamentul Organic, f\xc4\x83c\xc3\xa2ndu-l pe consulul Rusiei de la Bucure\xc8\x99ti, Charles de Kotzebue, s\xc4\x83 p\xc4\x83r\xc4\x83seasc\xc4\x83 \xc8\x9bara pentru a se duce \xc3\xaen Transilvania condus\xc4\x83 de austrieci. Bibescu \xc3\xaensu\xc8\x99i a abdicat \xc8\x99i s-a dus \xc3\xaen auto-exil._NEWLINE_Pe 25 iunie, cele dou\xc4\x83 cabinete propuse s-au reunit \xc3\xaen Guvernul vremelnicesc, bazat pe Comisia Executiv\xc4\x83 a celei de-A Doua Republici Franceze; sub conducerea conservatorului Neofit al II-lea, Mitropolit al Ungro-Vlahiei, i-a avut ca membri pe Christian Tell, Ion Heliade R\xc4\x83dulescu, \xc8\x98tefan Golescu, Gheorghe Magheru, \xc8\x99i, pentru scurt timp, negustorul bucure\xc8\x99tean Gheorghe Scurti. Secretarii s\xc4\x83i au fost C. A. Rosetti, Nicolae B\xc4\x83lcescu, Alexandru G. Golescu \xc8\x99i Ion Br\xc4\x83tianu. Guvernul a fost dublat de Ministerul vremelnicesc, care a fost scufundat \xc3\xaen mai multe oficii: Ministrul dinl\xc4\x83untru (pozi\xc8\x9bie de\xc8\x9binut\xc4\x83 de Nicolae Golescu); Ministrul drept\xc4\x83\xc8\x9bii (justi\xc8\x9bie \xe2\x80\x93 Ion C\xc3\xa2mpineanu); Ministrul instruc\xc8\x9biei publice (Heliade R\xc4\x83dulescu); Ministrul finan\xc8\x9bii (C. N. Filipescu); Ministrul trebilor dinafar\xc4\x83 (Ioan Voinescu II); Ministrul de r\xc4\x83zboiu (Ioan Odobescu, mai t\xc3\xa2rziu \xc3\xaenlocuit de Tell); Ob\xc8\x99tescul controlor (Gheorghe Ni\xc8\x9bescu). De a\xc8\x99emenea, l-a inclus pe Constantin Cre\xc8\x9bulescu ca pre\xc8\x99edinte al Consiliului Or\xc4\x83\xc8\x99enesc (mai t\xc3\xa2rziu \xc3\xaenlocuit de Cezar Bolliac), Scarlat Cre\xc8\x9bulescu ca Comandant al G\xc4\x83rzii Na\xc8\x9bionale \xc8\x99i M\xc4\x83rg\xc4\x83rit Mo\xc8\x99oiu ca \xc8\x99ef al poli\xc8\x9biei._NEWLINE_Revolu\xc8\x9bionarii valahi au p\xc4\x83strat rela\xc8\x9bii ambigue cu liderii revolu\xc8\x9biei maghiare din 1848, precum \xc8\x99i cu adversarii acestora de de etnie rom\xc3\xa2n\xc4\x83 din Transilvania. \xc3\x8enc\xc4\x83 \xc3\xaen aprilie, B\xc4\x83lcescu, care p\xc4\x83stra leg\xc4\x83turi str\xc3\xa2nse cu mul\xc8\x9bi politicieni rom\xc3\xa2ni transilv\xc4\x83neni, i-a cerut lui August Treboniu Laurian s\xc4\x83 nu se opun\xc4\x83 unirii dintre Transilvania \xc8\x99i Ungaria revolu\xc8\x9bionar\xc4\x83. \xc3\x8en paralel, au avut loc negocieri secrete \xc3\xaentre Lajos Batthy\xc3\xa1ny \xc8\x99i Ion Br\xc4\x83tianu, care aveau leg\xc4\x83tur\xc4\x83 cu proiectul de creare a unei confedera\xc8\x9bii valaho-ungare. Cu toate c\xc4\x83 a atras sus\xc8\x9binerea radicalilor, propunerea a fost \xc3\xaen cele din urm\xc4\x83 respins\xc4\x83 de partea maghiar\xc4\x83, care a argumentat c\xc4\x83 a\xc8\x99a ceva ar duce la pericolul deterior\xc4\x83rii rela\xc8\x9biilor cu Rusia. Treptat, rom\xc3\xa2nii transilv\xc4\x83neni s-au distan\xc8\x9bat treptat de o atare apropiere \xc8\x99i au clarificat c\xc4\x83 scopul lor este p\xc4\x83strarea administra\xc8\x9biei austriece, ajung\xc3\xa2nd \xc3\xaen conflict deschis cu autorit\xc4\x83\xc8\x9bile revolu\xc8\x9bionare maghiare.\n_START_SECTION_\nReformele ini\xc8\x9biale\n_START_PARAGRAPH_\n\xc3\x8en urm\xc4\x83toarea zi, noile corpuri administrative au emis primele decrete. Unul dintre ele a instituit tricolorul orizontal cu inscrip\xc8\x9bia DPE\xd0\x9fTATE \xe2\x80\x93 \xd0\xa4\xd0\xa0\xd0\xaa\xd0\xa6IE (\xe2\x80\x9eDreptate \xe2\x80\x93 Fr\xc4\x83\xc8\x9bie\xe2\x80\x9d \xc3\xaen chirilicul rom\xc3\xa2nesc utilizat la acea vreme). Au eliminat toate rangurile civile tradi\xc8\x9bionale, indic\xc3\xa2nd c\xc4\x83 trebuie f\xc4\x83cute numai distinc\xc8\x9bii acceptabile pe baza virtu\xc8\x9bilor \xc8\x99i serviciilor f\xc4\x83cute patriei \xc8\x99i au creat o gard\xc4\x83 na\xc8\x9bional\xc4\x83. De asemenea, guvernul a abolit cenzura, precum \xc8\x99i pedeapsa capital\xc4\x83 \xc8\x99i corporal\xc4\x83 \xc8\x99i a ordonat ca to\xc8\x9bi prizonierii politici s\xc4\x83 fie elibera\xc8\x9bi. Al\xc4\x83turi de alte cereri, o chemare la unirea tuturor teritoriilor locuite de rom\xc3\xa2ni, ca na\xc8\x9biune unic\xc4\x83 \xc8\x99i indivizibil\xc4\x83, a fost exprimat\xc4\x83 public \xc3\xaen timpul acelei perioade._NEWLINE_Abolirea oficial\xc4\x83 a robiei romilor a fost aprobat\xc4\x83 printr-un decret emis pe 26 iunie. Acest fapt ca fost culminarea unui proces \xc3\xaenceput \xc3\xaen 1843, c\xc3\xa2nd to\xc8\x9bi robii ob\xc8\x9binu\xc8\x9bi de stat au fost elibera\xc8\x9bi, \xc8\x99i continuat \xc3\xaen februarie 1847, c\xc3\xa2nd Biserica Ortodox\xc4\x83 a urmat procesul \xc8\x99i a eliberat toat\xc4\x83 for\xc8\x9ba se de munc\xc4\x83 rom\xc4\x83. Decretul era interpretat astfel: \xe2\x80\x9ePoporul rom\xc3\xa2n leap\xc4\x83d\xc4\x83 de pe sine neomenia \xc8\x99i ru\xc8\x99inea de a \xc8\x9binea robi \xc8\x99i declar\xc4\x83 libertatea \xc8\x9biganilor particulari. Cei ce au suferit p\xc3\xa2n\xc4\x83 acum ru\xc8\x99inea p\xc4\x83catului de a avea robi sunt ierta\xc8\x9bi de poporul rom\xc3\xa2n; iar patria, ca o mam\xc4\x83 bun\xc4\x83, din visteria sa, va desp\xc4\x83gubi pe oricine va reclama c\xc4\x83 a avut pagub\xc4\x83 din aceast\xc4\x83 fapt\xc4\x83 cre\xc8\x99tineasc\xc4\x83\xe2\x80\x9d. O comisie compus\xc4\x83 din trei membri a fost l\xc4\x83sat\xc4\x83 s\xc4\x83 decid\xc4\x83 \xc3\xaen privin\xc8\x9ba chestiunilor legate de implementarea legal\xc4\x83 \xc8\x99i compensarea proprietarilor de sclavi\xe2\x80\x94din ea au f\xc4\x83cut parte Bolliac, Petrache Poenaru \xc8\x99i Iosafat Snagoveanul._NEWLINE_Autorit\xc4\x83\xc8\x9bile au f\xc4\x83cut reformele cunoscute publicului prin institu\xc8\x9biile de pres\xc4\x83, din care cele cu cea mai mare circula\xc8\x9bie erau Poporul Suveran (revist\xc4\x83 redactat\xc4\x83 de B\xc4\x83lcescu, Bolliac, Grigore Alexandrescu, Dimitrie Bolintineanu \xc8\x99i al\xc8\x9bii) \xc8\x99i Pruncul Rom\xc3\xa2n (publicat de Rosetti \xc8\x99i Eric Winterhalder). \xc3\x8en paralel, popula\xc8\x9bia Bucure\xc8\x99tiului putea auzi regulat comunicate publice \xc3\xaen zona Filaret (cunoscut ca \xe2\x80\x9eC\xc3\xa2mpia Libert\xc4\x83\xc8\x9bii\xe2\x80\x9d).\n_START_SECTION_\nDispute \xc8\x99i intrig\xc4\x83\n_START_PARAGRAPH_\nSus\xc8\x9binerea guvernului provizoriu a \xc3\xaenceput s\xc4\x83 fie pus\xc4\x83 la \xc3\xaencercare atunci c\xc3\xa2nd chestiunea reformei agrare \xc8\x99i a corvezilor au fost din nou puse \xc3\xaen prim plan. \xc3\x8en afar\xc4\x83 de for\xc8\x9bele conservatoare importante, oponen\xc8\x9bii m\xc4\x83surii se g\xc4\x83seau \xc3\xaen \xc3\xaensu\xc8\x99i corpul de conducere, printre ei fiind modera\xc8\x9bii Heliade R\xc4\x83dulescu \xc8\x99i Ioan Odobescu. Revolu\xc8\x9bionarii care au favorizat trecerea p\xc4\x83m\xc3\xa2ntului \xc3\xaen proprietatea \xc8\x9b\xc4\x83ranilor erau \xc3\xaemp\xc4\x83r\xc8\x9bi\xc8\x9bi \xc3\xaen func\xc8\x9bie de cantitatea care urma s\xc4\x83 fie cedat\xc4\x83, precum \xc8\x99i \xc3\xaen privin\xc8\x9ba chestiunii compensa\xc8\x9bii pl\xc4\x83tite boierilor. S-a ajuns la un compromis prin am\xc3\xa2nare, lu\xc3\xa2ndu-se o decizie de supune toate propunerile votului Adun\xc4\x83rii, care \xc3\xaenc\xc4\x83 trebuia convocat\xc4\x83, \xc3\xaen loc de redactat un decret. Totu\xc8\x99i, o Proclama\xc8\x9bie c\xc4\x83tre proprietarii de stat a fost emis\xc4\x83 (28 iunie 1848), indic\xc3\xa2nd c\xc4\x83 reforma urma eventual s\xc4\x83 fie aplicat\xc4\x83 \xc3\xaen schimbul unor sume nespecificate \xc8\x99i cer\xc3\xa2nd \xc8\x9b\xc4\x83ranilor s\xc4\x83-\xc8\x99i \xc3\xaendeplineasc\xc4\x83 corvezile p\xc3\xa2n\xc4\x83 \xc3\xaen toamna aceluia\xc8\x99i an._NEWLINE_Acest apel a cauzat o reac\xc8\x9bie din partea for\xc8\x9belor de opozi\xc8\x9bie: Odobescu s-a raliat cauzei conservatorilor, \xc8\x99i, pe 1 iulie 1848, \xc3\xaempreun\xc4\x83 cu cu ofi\xc8\x9berii s\xc4\x83i fideli, Ioan Solomon \xc8\x99i Grigorie L\xc4\x83custeanu, au arestat \xc3\xaentreg guvernul. Lovitura de stat aproape a avut succes, dar a fost \xc3\xaen cele din urm\xc4\x83 dat\xc4\x83 peste cap de reac\xc8\x9bia bucure\xc8\x99tenilor, care au organizat rezisten\xc8\x9b\xc4\x83 stradal\xc4\x83 \xc3\xaempotriva trupelor r\xc4\x83zvr\xc4\x83tite, au format baricade \xc8\x99i, \xc3\xaen cele din urm\xc4\x83, au asaltat sediile executivului. Ultimul asalt, condus de Ana Ip\xc4\x83tescu, a avut ca rezultat arestarea liderilor loviturii de stat._NEWLINE_\xc3\x8en ciuda acestei mi\xc8\x99c\xc4\x83ri, disputele cu privire la forma reformei agrare au continuat \xc3\xaen cadrul guvernului. Pe 21 iulie 1848, Nicolae B\xc4\x83lcescu a ob\xc8\x9binut emiterea unui decret de creare a Comisiei propriet\xc4\x83\xc8\x9bii, cuprinz\xc3\xa2nd 34 delega\xc8\x9bi, c\xc3\xa2te doi din fiecare jude\xc8\x9b al \xc8\x9a\xc4\x83rii Rom\xc3\xa2ne\xc8\x99ti, dintre care c\xc3\xa2te un reprezentat al \xc8\x9b\xc4\x83ranilor \xc8\x99i c\xc3\xa2te un reprezentant al mo\xc8\x99ierilor. Noua institu\xc8\x9bie a fost prezidat\xc4\x83 de proprietarul de p\xc4\x83m\xc3\xa2nt Alexandru Racovi\xc8\x9b\xc4\x83, \xc8\x99i l-a avut pe Ion Ionescu de la Brad, n\xc4\x83scut \xc3\xaen Moldova, \xc3\xaen func\xc8\x9bia de vicepre\xc8\x99edinte._NEWLINE_\xc3\x8en timpul desf\xc4\x83\xc8\x99ur\xc4\x83rii ac\xc8\x9biunilor, un num\xc4\x83r de boieri au trecut la sus\xc8\x9binerea \xc8\x9b\xc4\x83ranilor: boierul liberal Ceau\xc8\x99escu, delegat la a patru sesiune a Comisiei, a \xc8\x9binut un discurs renumit \xc3\xaen care s-a adresat muncitorilor cu \xe2\x80\x9efra\xc8\x9bi\xe2\x80\x9d \xc8\x99i \xc8\x99i-a depl\xc3\xa2ns propriul statut de proprietar de p\xc4\x83m\xc3\xa2nt. O audien\xc8\x9b\xc4\x83 emo\xc8\x9bional\xc4\x83 i-a aplaudat gestul, iar \xc8\x9b\xc4\x83ranii au afirmat c\xc4\x83 Dumnezeu a iertat faptele lui Ceau\xc8\x99escu. Al\xc8\x9bi proprietari de p\xc4\x83m\xc3\xa2nt, mai circumspec\xc8\x9bi, i-au \xc3\xaentrebat pe \xc8\x9b\xc4\x83rani ce pl\xc4\x83nuiesc s\xc4\x83 utilizeze ca compensa\xc8\x9bie, pentru care vor fi \xc3\xaen mare m\xc4\x83sur\xc4\x83 responsabili; potrivit lui Mihail Kog\xc4\x83lniceanu, r\xc4\x83spunsul a fost \xe2\x80\x9eCu aceste bra\xc8\x9be robite, noi am muncit veacuri \xc8\x99i am purtat toate cheltuielile st\xc4\x83p\xc3\xa2nilor de mo\xc8\x99ii; libere, bra\xc8\x9bele noastre vor munci \xc3\xaendoit \xc8\x99i fi\xc8\x9bi siguri c\xc4\x83 nu v\xc4\x83 vom l\xc4\x83sa p\xc4\x83gubi\xc8\x9bi de ce dreptatea \xc8\x9b\xc4\x83rii va hot\xc4\x83r\xc3\xae s\xc4\x83 v\xc4\x83 pl\xc4\x83tim\xe2\x80\x9d. Se spune c\xc4\x83 acest r\xc4\x83spuns a cauzat zarv\xc4\x83 \xc3\xaen cadrul Comisiei._NEWLINE_\xc8\x9a\xc4\x83ranii \xc8\x99i sus\xc8\x9bin\xc4\x83torii lor au sus\xc8\x9binut ideea ca fiecare familie s\xc4\x83 primeasc\xc4\x83 cel pu\xc8\x9bin patru hectare de p\xc4\x83m\xc3\xa2nt; potrivit sistemului lor, care f\xc4\x83cea diferen\xc8\x9be de ordin local tradi\xc8\x9bional, \xc8\x9b\xc4\x83ranii care locuiau \xc3\xaen zone umede trebuiau s\xc4\x83 primeasc\xc4\x83 16 pogoane (aprox. opt hectare), cei care locuiau pe c\xc3\xa2mpie 14 (aprox. \xc8\x99apte hectare), locuitorii din zonele deluroase 11 (\xc3\xaentre cinci \xc8\x99i \xc8\x99ase hectare), \xc3\xaen timp ce oamenii care locuiau zonele Carpa\xc8\x9bii Meridionali trebuiau s\xc4\x83 primeasc\xc4\x83 opt pogoane (aprox. patru hectare). Acest program a fost imediat respins de mul\xc8\x9bi proprietari de p\xc4\x83m\xc3\xa2nt, iar negocierile s-au terminat cu decizia luat\xc4\x83 de Heliade R\xc4\x83dulescu, c\xc3\xa2nd s-a decis din nou c\xc4\x83 rezolu\xc8\x9bia final\xc4\x83 este prerogativa viitoarei Adun\xc4\x83ri. E\xc8\x99ecul rezolv\xc4\x83rii celei mai semnificative din problemele cu care se confruntau valahii a contribuit la sl\xc4\x83birea sus\xc8\x9binerii cauzei revolu\xc8\x9bionare.\n_START_SECTION_\nEforturi diplomatice \xc8\x99i regen\xc8\x9ba\n_START_PARAGRAPH_\nAv\xc3\xa2nd \xc3\xaen fa\xc8\x9b\xc4\x83 ostilitatea clar\xc4\x83 a \xc3\xaemp\xc4\x83ratului rus Nicolae I, revolu\xc8\x9bionarii valahi au c\xc4\x83utat \xc3\xaen loc apropierea de conducerea Imperiului Otoman. Au fost f\xc4\x83cute eforturi pentru a se clarifica c\xc4\x83 mi\xc8\x99carea nu c\xc4\x83uta s\xc4\x83 resping\xc4\x83 suzeranitatea otoman\xc4\x83: \xc3\xaen acest scop, Ion Ghica a fost trimis la Istanbul pe 29 mai 1848; misiunea sa a avut succes ini\xc8\x9bial, dar evenimentele ulterioare l-au f\xc4\x83cut pe sultanul Abd\xc3\xbclmecid I s\xc4\x83-\xc8\x99i reconsidere pozi\xc8\x9bia, \xc3\xaen special dup\xc4\x83 ce s-a confruntat cu protestele Rusiei. S\xc3\xbcleiman Pa\xc8\x99a, cumnatul lui Abd\xc3\xbclmecid, a fost trimis la Bucure\xc8\x99ti cu ordine de a raporta \xc3\xaen leg\xc4\x83tur\xc4\x83 cu situa\xc8\x9bia \xc8\x99i a lua m\xc4\x83suri adecvate._NEWLINE_Primit c\xc4\x83lduros de locuitorii \xc8\x99i autorit\xc4\x83\xc8\x9bile ora\xc8\x99ului, Suleiman a optat s\xc4\x83 impun\xc4\x83 o serie de mi\xc8\x99c\xc4\x83ri formale, care aveau scopul de a lini\xc8\x99ti Rusia. A \xc3\xaenlocuit guvernul cu o regen\xc8\x9b\xc4\x83, Locotenen\xc8\x9ba domneasc\xc4\x83, \xc8\x99i a cerut ca anumite schimb\xc4\x83ri s\xc4\x83 fie operate \xc3\xaen textul constitu\xc8\x9biei (promi\xc8\x9b\xc3\xa2nd c\xc4\x83 \xc3\xaen acest caz va asigura recunoa\xc8\x99terea otoman\xc4\x83). Noul corp conduc\xc4\x83tor, un triumvirat, i-a cuprins pe Heliade R\xc4\x83dulescu, Nicolae Golescu \xc8\x99i Christian Tell._NEWLINE_Pe baza \xc3\xaendemnului explicit al lui Suleiman, o delega\xc8\x9bie revolu\xc8\x9bionar\xc4\x83 a fost trimis\xc4\x83 la Istanbul, unde a stat \xc3\xaen scopul negocierii recunoa\xc8\x99terii oficial\xc4\x83 a mi\xc8\x99c\xc4\x83rii\xe2\x80\x94printre trimi\xc8\x99i au fost B\xc4\x83lcescu, \xc8\x98tefan Golescu \xc8\x99i Dimitrie Bolintineanu. Din acel moment, diploma\xc8\x9bii ru\xc8\x99i au determinat Poarta s\xc4\x83 adopte o atitudine mai rezervat\xc4\x83 \xc8\x99i s\xc4\x83-l \xc3\xaenlocuiasc\xc4\x83 pe Suleiman cu un rapporteur pentru Divan, Fuat Pa\xc8\x99a. \xc3\x8en paralel, Rusia \xc8\x99i-a ordonat trupele din Basarabia s\xc4\x83 se preg\xc4\x83teasc\xc4\x83 pentru o interven\xc8\x9bie peste r\xc3\xa2ul Prut \xc8\x99i \xc3\xaen Bucure\xc8\x99ti\xe2\x80\x94perspectiva unui r\xc4\x83zboi ruso-turc era neconvenabil\xc4\x83 pentru Abd\xc3\xbclmecid, la un timp c\xc3\xa2nd A Doua Republic\xc4\x83 Francez\xc4\x83 \xc8\x99i Regatul Unit nu au reu\xc8\x99it s\xc4\x83-\xc8\x99i clarifice pozi\xc8\x9biile \xc3\xaen ceea ce prive\xc8\x99te politicile otomane. Stratford Canning, ambasadorul Marii Britanii la Poart\xc4\x83, chiar a \xc3\xaendemnat pe oficialii otomani s\xc4\x83 intervin\xc4\x83 \xc3\xaempotriva Revolu\xc8\x9biei, servind astfel politica prim-ministrului Palmerston \xc3\xaen ce prive\xc8\x99te conservarea st\xc4\x83p\xc3\xa2nirii otomane \xc3\xaen fa\xc8\x9ba presiunilor exterioare. Delega\xc8\x9biei valahe i s-a refuzat primirea, \xc8\x99i, dup\xc4\x83 o \xc8\x99edere prelungit\xc4\x83, a trebuit s\xc4\x83 se \xc3\xaentoarc\xc4\x83 la Bucure\xc8\x99ti.\n_START_SECTION_\nLovitura de stat a mitropolitului Neofit\n_START_PARAGRAPH_\nPe 11 iulie 1848, zvonul fals c\xc4\x83 armata Rusiei imperiale a plecat din Basarabia \xc8\x99i se \xc3\xaendreapt\xc4\x83 spre sud a f\xc4\x83cut regen\xc8\x9ba s\xc4\x83 p\xc4\x83r\xc4\x83seasc\xc4\x83 Bucure\xc8\x99tiul \xc8\x99i s\xc4\x83 se refugieze la T\xc3\xa2rgovi\xc8\x99te. Aceasta s-a \xc3\xaent\xc3\xa2mplat dup\xc4\x83 ce Rusia a ocupat Moldova \xc3\xaen aprilie, rezultat al revoltei e\xc8\x99uate din \xc8\x9bar\xc4\x83. Momentul a fost folosit de conservatori: sub conducerea mitropolitului Neofit, aceast\xc4\x83 grupare a preluat puterea \xc8\x99i a anun\xc8\x9bat s\xc4\x83 revolu\xc8\x9bia s-a terminat. C\xc3\xa2nd un mesager revolu\xc8\x9bionar s-a \xc3\xaentors din ora\xc8\x99ul Foc\xc8\x99ani din Moldova, cu \xc8\x99tiri c\xc4\x83 trupele ruse\xc8\x99ti nu \xc8\x99i-au p\xc4\x83r\xc4\x83sit cartierele, popula\xc8\x9bia din capital\xc4\x83 s-a preg\xc4\x83ti pentru ac\xc8\x9biune\xe2\x80\x94\xc3\xaen timpul evenimentelor, Ambrozie, preot din episcopia Buz\xc4\x83ului, a devenit eroul revolu\xc8\x9bionar al orei \xc8\x99i a primit porecla Popa Tun dup\xc4\x83 ce a rupt un fitil luminat al unei arme care \xc8\x9bintea mul\xc8\x9bimile. Rezultatul l-a f\xc4\x83cut pe Neofit s\xc4\x83-\xc8\x99i invalideze propria proclama\xc8\x9bie \xc8\x99i s\xc4\x83 \xc3\xaenapoieze puterea guvernului provizoriu (12 iulie)._NEWLINE_\xc3\x8en lunile urm\xc4\x83toare, popula\xc8\x9bia s-a radicalizat \xc8\x99i, pe 18 septembrie 1848, la doar o s\xc4\x83pt\xc4\x83m\xc3\xa2n\xc4\x83 \xc3\xaenaintea zdrobirii Revolu\xc8\x9biei, mul\xc8\x9bimile intrau \xc3\xaen Ministerul de Interne, prelu\xc3\xa2nd copiile oficiale ale Regulamentului Organic \xc8\x99i registrul rangurilor boiere\xc8\x99ti (Arhondologia). Ulterior, s-a defilat cu documentele prin ora\xc8\x99 \xc3\xaentr-o imita\xc8\x9bie a unui cortegiu funerar \xc8\x99i au fost arse \xc3\xaen pia\xc8\x9ba public\xc4\x83 a Dealului Mitropoliei. Neofit a fost de acord f\xc4\x83r\xc4\x83 tragere de inim\xc4\x83 s\xc4\x83 prezideze ceremonia \xc8\x99i s\xc4\x83 blesteme ambele tipuri de legisla\xc8\x9bie.\n_START_SECTION_\nActivit\xc4\x83\xc8\x9bi valahe \xc3\xaen Transilvania\n_START_PARAGRAPH_\n\xc3\x8encep\xc3\xa2nd cu decembrie 1848, un num\xc4\x83r de revolu\xc8\x9bionari valahi care au sc\xc4\x83pat sau au fost elibera\xc8\x9bi din arest au \xc3\xaenceput s\xc4\x83 medieze o \xc3\xaen\xc8\x9belegere \xc3\xaentre Lajos Kossuth al Ungariei \xc8\x99i acei activi\xc8\x99ti \xc8\x99i \xc8\x9b\xc4\x83rani rom\xc3\xa2ni transilv\xc4\x83neni care, sub conducerea lui Avram Iancu, constituiau rezisten\xc8\x9b\xc4\x83 militar\xc4\x83 \xc3\xaempotriva trupelor Honv\xc3\xa9ds\xc3\xa9g ale lui J\xc3\xb3zef Bem. Nicolae B\xc4\x83lcescu a ie\xc8\x99it din refugiul s\xc4\x83u din Principatul Serbiei, \xc8\x99i, \xc3\xaempreun\xc4\x83 cu Alexandru G. Golescu \xc8\x99i Ion Ionescu de la Brad, a \xc3\xaenceput s\xc4\x83 poarte discu\xc8\x9bii cu Iancu la Zlatna. Valahii au prezentat propunerea lui Kossuth ca lupt\xc4\x83torii lui Iancu s\xc4\x83-\xc8\x99i p\xc4\x83r\xc4\x83seasc\xc4\x83 baza din Apuseni \xc8\x99i s\xc4\x83 ajute la reaprinderea revolu\xc8\x9biei \xc3\xaen Valahia, l\xc4\x83s\xc3\xa2nd loc Ungariei s\xc4\x83 reziste interven\xc8\x9biei ruse\xc8\x99ti, dar oferta a fost respins\xc4\x83 pe loc. \xc3\x8en paralel, Magheru a ajuns la autorit\xc4\x83\xc8\x9bile maghiare \xc8\x99i le-a cerut s\xc4\x83 ia \xc3\xaen considerare formarea unei confedera\xc8\x9bii care s\xc4\x83 cuprind\xc4\x83 Ungaria propriu-zis\xc4\x83 \xc8\x99i Transilvania; planul a fost de asemenea respins._NEWLINE_Pe 26 mai 1849, Nicolae B\xc4\x83lcescu s-a \xc3\xaent\xc3\xa2lnit cu Kossuth la Debrecen, \xc8\x99i, \xc3\xaen ciuda dezam\xc4\x83girii personale legate de discursul maghiar \xc8\x99i a idealului s\xc4\x83u de drepturi politice depline pentru rom\xc3\xa2nii din regiune, a fost de acord s\xc4\x83 medieze o \xc3\xaen\xc8\x9belegere cu Iancu, ceea ce a dus la o \xc3\xaencetare a focului \xc8\x99i o serie de concesii politice. Aceasta s-a \xc3\xaent\xc3\xa2mplat c\xc3\xa2nd trupele ruse\xc8\x99ti intrau \xc3\xaen Transilvania, opera\xc8\x9biune militar\xc4\x83 ce a culminat cu \xc3\xaenfr\xc3\xa2ngerea maghiarilor \xc3\xaen B\xc4\x83t\xc4\x83lia de la Albe\xc8\x99ti la sf\xc3\xa2r\xc8\x99itul lui iulie.\n_START_SECTION_\nUrm\xc4\x83ri politice\n_START_PARAGRAPH_\nOcupa\xc8\x9bia otomano-rus\xc4\x83 s-a prelungit p\xc3\xa2n\xc4\x83 \xc3\xaen 1851, iar Conven\xc8\x9bia de la Balta Liman din 1849 i-a acordat coroana Valahiei lui Barbu Dimitrie \xc8\x98tirbei. \xc3\x8en contrast cu decep\xc8\x9biile din 1848\xe2\x80\x931849, perioada inaugurat\xc4\x83 de R\xc4\x83zboiul Crimeei a eliminat at\xc3\xa2t domina\xc8\x9bia ruseasc\xc4\x83 c\xc3\xa2t \xc8\x99i regimul Regulamentului Organic, \xc8\x99i, \xc3\xaen r\xc4\x83stimpul unei genera\xc8\x9bii, a adus \xc3\xaendeplinirea a practic toate proiectele revolu\xc8\x9bionare. Ac\xc8\x9biunile comune ale moldovenilor \xc8\x99i valahilor, \xc3\xaen pas cu prezen\xc8\x9ba activi\xc8\x99tilor valahi \xc3\xaen Transilvania, au ajutat la circularea idealului unit\xc4\x83\xc8\x9bii na\xc8\x9bionale, cu scopul ultim de reunire a tuturor teritoriilor locuite majoritar de rom\xc3\xa2ni \xc3\xaen cadrul unui stat._NEWLINE_La \xc3\xaenceputul lui 1859, la sf\xc3\xa2r\xc8\x99itul perioadei turbulente, \xc8\x9aara Rom\xc3\xa2neasc\xc4\x83 \xc8\x99i Moldova au intrat \xc3\xaentr-o uniune personal\xc4\x83, care a primit forma legal\xc4\x83 ca Principatele Unite ale Moldovei \xc8\x99i \xc8\x9a\xc4\x83rii Rom\xc3\xa2ne\xc8\x99ti, sub conducerea domnitorului n\xc4\x83scut \xc3\xaen Moldova Alexandru Ioan Cuza (el \xc3\xaensu\xc8\x99i fost revolu\xc8\x9bionar). Dup\xc4\x83 ce li s-a permis s\xc4\x83 se \xc3\xaentoarc\xc4\x83 din exil dup\xc4\x83 Tratatul de la Paris, cei mai mul\xc8\x9bi dintre revolu\xc8\x9bionarii supravie\xc8\x9buitori au jucat un rol major \xc3\xaen evolu\xc8\x9biile politice \xc8\x99i s-au organizat \xc3\xaen Partida Na\xc8\x9bional\xc4\x83, care l-a promovat pe Cuza \xc3\xaen timpul alegerilor simultane pentru Divanurile ad-hoc. Rolul emigran\xc8\x9bilor exila\xc8\x9bi valahi stabili\xc8\x9bi la Paris \xc3\xaen promovarea simpatiei pentru scopurile rom\xc3\xa2ne\xc8\x99ti comune a fost decisiv. Partida a reu\xc8\x99it s\xc4\x83 devin\xc4\x83 cu factor major \xc3\xaen via\xc8\x9ba politic\xc4\x83 rom\xc3\xa2neasc\xc4\x83 \xc3\xaenainte de a forma baza curentului liberal. Sub conducerea lui Cuza, curentul occidentaliz\xc4\x83rii a crescut \xc8\x99i, \xc3\xaen timpul anilor 1860, a fost executat\xc4\x83 o reform\xc4\x83 agrar\xc4\x83 moderat\xc4\x83, propriet\xc4\x83\xc8\x9bile m\xc4\x83n\xc4\x83stire\xc8\x99ti au fost secularizate, iar corvezile \xc8\x99i rangurile boiere\xc8\x99ti au fost scoase \xc3\xaen afara legii._NEWLINE_\xc3\x8en timpul conflictului din 1866 dintre tot mai autoritarul Cuza \xc8\x99i clasa politic\xc4\x83, anumite curente au organizat o lovitur\xc4\x83 de stat care l-a destituit pe Cuza, dup\xc4\x83 care prin\xc8\x9bul Carol, un Hohenzollern, a fost a\xc8\x99ezat pe tronul rom\xc3\xa2n\xe2\x80\x94acesta fiind un ecou al voin\xc8\x9bei exprimate de unii dintre activi\xc8\x99tii anului 1848 ca o dinastie str\xc4\x83in\xc4\x83 s\xc4\x83 conduc\xc4\x83 un stat unificat. \xc3\x8en 1877, \xc3\xaen urma r\xc4\x83zboiului ruso-rom\xc3\xa2no-turc, Rom\xc3\xa2nia \xc8\x99i-a proclamat independen\xc8\x9ba.'